په وتی نازَليں و شـَكـَليں جـَـنِك سمين جان ءِ نام ءَ !
گِـين ءِ بهر ءَ شكليں سـاه پَـر تـرا ما شات باں
 داں زَمانگ بيت و هست انت گوں ترا ما يات باں
پُلّ ! سَمين انت هَستياں ماں بو و شَرّ رنگی زبان
 ما وا « دپتان » مهردليں جان ، زِر ءِ هُلّ ءِ زات باں
نير ءِ دريا باں مَه اوژناگ ، هم تَهاريں ماں شپ ءَ
 مَؤج ءَ باں من تَلوسوكيں، هستی په بُندات باں
تو وا شهرانی جَنِك ئے،ٹـَهل و سَد نازيں«سمين»
 شـَـرتـريـں ساز ماں زمان ءَ ، مهر ترا من دات باں
تو جهان ءِ بو و رنگ ئے ، تو جهان ءِ زيب و ٹــاه
 تو وا مـهـر ءِ مــارگ ئے و من چه تــو آبــات باں
نازلينيں تو جـَنِـك ئے شَكليں هم شَـهد تـَبيں
 هم گـُـلانی پَهر بات ئے ، من په تو سَوگات باں
تئی كمال ءِ ندری آں من مهر و روچ ءِ بادشاه
 تئی په بود ءَ من زراں و پر تو و « آزات » ءَ باں
دَؤر ءِ سَكّی گُں تئی جُهد زانت ءِ گوں آسان بيت
 هم اُميت ءِ توشگاں تئی هم گـُل ءِ زريات باں
چـو پَری ءَ « انجليچكا » تئی په نازانی بَر ءَ
 پر اميتيں مات انت دوستيں ما وا «نور»ءِ زات باں
« تـَهل » چو جَؤرانی وا تام انت بينَگ ءِ مَٹ و بدل
 من تئی زند ءِ همك روچ ، وشّيانی پات باں
كريم بلوچ تـَهل
* – آزات ؛ سمين ءِ برات ءِ نام انت .
 ** – انجليكا ولاديميرونا ؛ چكانی مات ءِ نام انت .
 *** – نور ؛ كدخدا نورمحمد ، چكانی پيرك ءِ نام انت .